જેતપુરના માજી MLAનાં ભત્રીજા પાસે 48 લાખની ખંડણી મંગાઈ
નવગુજરાત સમય | Publish Date: Jul 2 2018 12:28PM
જેતપુર ભાજપનાં માજી ધારાસભ્યનાં કૌટુંબિક ભત્રીજા અને રાજકોટના ત્રંબામાં સ્થિત માનવ મંદિર આશ્રમમાં સંચાલક પાસે મેર શખ્સે રૂ.48 લાખની ખંડણી માંગી જાનથી મારી નાખવાની ધમકી આપ્યાનો બનાવ સામે આવતા ખળભળાટ મચી જવા પામ્યો છે. કોરાટ પરિવારે જે શખ્સને તેની પોતાની સ્કૂલ બનાવી આપી, તેમાં શિક્ષક તરીકે રાખ્યો, પુત્રને ભણાવવાની સાથે આશરો આપ્યો તે જ શખ્સ હવે કોરાટ પરિવારની સામો થયો. માથાભારે મેર શખ્સનાં ત્રાસથી કંટાળી માજી ધારાસભ્ય જશુમતી કોરાટનાં પરિવારે આજીડેમ પોલીસ મથકમાં અરજી કરી કાયદેસર કાર્યવાહી કરવા માંગ કરી છે.
પોલીસ પાસેથી પ્રાપ્ત વિગત મુજબ, રાજકોટના ત્રંબામાં સ્થિત કસ્તુરબાધામમાં માનસિક દિવ્યાંગ અને રખડતા-ભટકતા લોકોની વિનામુલ્યે સેવા કરતાં માનવ મંદિર આશ્રમમાં સેવા આપતા ધીરુભાઈ કોરાટ અને એભાભાઈ અરજણભાઈ ઓડેદરા બને મહારાષ્ટ્રમાં બી.પી.એડ નો અભ્યાસ કરતા હતા. ત્યારબાદ કૌટુંબિક સબંધો બંધાતા પ્લોટ ની લે-વેચ અને ભાગીદારીમાં ઓઇલમિલ શરૂ કરી હતી. પરંતુ તેમાં ખોટ જતાં ધીરુભાઈ જેતપુરની વિનય મંદિર શાળામાં પ્રિન્સિપાલ હતા ત્યાં એભા ઓડેદરાને શિક્ષક તરીકે નોકરી પર રાખ્યો હતો. ત્યારબાદ ઉપલેટાનાં મોટી પાનેલીમાં વિવેકાનંદ વિધ્યાલય અને ઓડેદરા હાઈસ્કૂલ શરૂ કરાવી આપી હતી.
જોકે ધીરુભાઈ નિવૃત થતાં એભાભાઈએ સ્કૂલે આવવાનું બંધ કરી દીધું હતું. આવા સંજોગોમાં પગાર ચાલુ રાખી શકાય નહીં તેવી જાણ કરતાં ફેબ્રુઆરી-2018 માં ફોન કરી શાળામાં નામ અને પગાર ચાલુ રાખવામાં નહીં આવે તો જાનથી મારી નાખવાની ધમકી આપી ગાળો ભાંડી હતી. ત્યારબાદ ફરી 26-06-2018 નાં ત્રંબાનાં કસ્તુરબા ધામમાં ધીરુભાઈ કોરાટ માનવ મંદિરની બહાર સૂતા હતા ત્યારે એભાભાઈ અને તેની સાથેનો એક અજાણ્યો શખ્સ ઘાતક હથિયારો સાથે ઘૂસી આવ્યો હતો અને મોબાઈલ આંચકી લઈ મારમારી કરી હતી. ત્યારબાદ ધીરુભાઈનાં સગા ભાઈ અને શિક્ષણ બોર્ડનાં સભ્ય ડો.પ્રિયવદન કોરાટને ફોન પર ઓઇલમિલનાં ધંધામાં ગયેલી ખોટના રૂ.48 લાખ અને સ્કૂલમાં નામ અને પગાર ચાલુ રાખવો પડશે. સાથે તેવી પણ ધમકી આપી કે જશુબેન કોરાટ ભલે તારા કાકી થતાં હોય, અમે ડરતા નથી.ખંડણી આપવી જ પડશે. નહિતર ફરી વખત આવશું તેમ કહી ચાલ્યા ગયા હતા.
જેનાથી ડરી ધીરુભાઈ છેલ્લા પાંચ દિવસથી આપઘાત કરી લઉં કે આત્મવિલોપન કરી લઉં તેની ગડમથલમાં હતા.જોકે માજી ધારાસભ્ય જશુમતીબેન કોરાટને જાણ કર્યા બાદ તેમણે હિંમત આપતા આજીડેમ પોલીસ પાસે અરજી કરી. ભાજપનાં માજી ધારાસભ્યનાં ભત્રીજા અને રાજ્ય શિક્ષણ બોર્ડના સભ્યના સગા ભાઈ પાસે જ જો ખુલ્લેઆમ ખંડણી માંગી જાનથી મારી નાખવાની ધમકી આપવાનો કિસ્સો સામે આવતા ભાજપના રાજમા "ગુંડાઓ બેફામ બન્યા" હોવાનું પ્રતીત થયું છે.જોકે આ ઘટનાને લીધે ત્રંબા અને આસપાસના ગ્રામજનોમાં રોષ ફેલાયો છે. માજી ધારાસભ્યનાં પરિવારે પણ ખંડણીખોરને ઝડપી પાડીની કાર્યવાહી કરવા માંગ કરવામાં આવી છે.